PRÍLOHA

JEDNOTNÝ DOKUMENT

„VALLEGARCÍA“

PDO-ES-02085

Dátum podania žiadosti: 13.4.2015

1. Názov na zápis do registra

Vallegarcía

2. Druh zemepisného označenia

CHOP – chránené označenie pôvodu

3. Kategórie vinohradníckych/vinárskych výrobkov

1. Víno

4. Opis vína (vín)

Biele víno

Biele víno intenzívnej žltej farby vyznačujúce sa stredne silnou arómou kôstkového ovocia, tropického ovocia a bielych kvetov. Na pozadí vôňa aromatických bylín – levandule a rozmarínu – a vo finále aróma hrianky. Má jemný nástup, je olejnaté, zaoblené, svieže a guľaté. Príjemná chuť uprostred podnebia s arómami kôstkového ovocia, mierne horký koniec sprevádzaný tónmi hrianok.

Hodnota maximálneho celkového obsahu alkoholu nesmie prekročiť zákonné limity v súlade s príslušnými právnymi predpismi EÚ.

Všeobecné analytické vlastnosti

Maximálny celkový obsah alkoholu (v obj. %) Minimálny skutočný obsah alkoholu (v obj. %) 12,5 Minimálna celková kyslosť 4,1 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 12,5 Maximálny celkový obsah oxidu siričitého (v miligramoch na liter) 160

Červené víno

Červené víno intenzívnej červenej farby s granátovým alebo rubínovo granátovým okrajom a dobrou farebnou intenzitou. Stredne vysoká intenzita, červené ovocie, aróma stredomorských krovín a minerálna aróma alebo balzamický nádych levandule a aróm páleného dreva. Guľaté s ľahkým nástupom, vyvážené a jemne trieslové.

Hodnota maximálneho celkového obsahu alkoholu nesmie prekročiť zákonné limity v súlade s príslušnými právnymi predpismi EÚ.

Všeobecné analytické vlastnosti

Maximálny celkový obsah alkoholu (v obj. %) Minimálny skutočný obsah alkoholu (v obj. %) 12 Minimálna celková kyslosť 4,2 v gramoch na liter, vyjadrená ako kyselina vínna Maximálny obsah prchavých kyselín (v miliekvivalentoch na liter) 20 Maximálny celkový obsah oxidu siričitého (v miligramoch na liter) 150

5. Enologické postupy

a) Základné enologické postupy

Pestovateľská prax

Hrozno sa zbiera výlučne ručne a vkladá sa do debien. Prvýkrát sa triedi vo vinohrade pri strihaní strapcov a druhýkrát na triediacom stole v priestore na príjem hrozna vo vinárskom podniku.

Obmedzenie týkajúce sa procesu výroby vína

Príjem hrozna prebieha o úroveň vyššie, ako je vrchný otvor tanku tak, aby bol v potrubí nulový tlak, čím sa hrozno vystavuje menej agresívnemu zaobchádzaniu.

Počas plnenia do tanku prechádza dužina rúrkovým tepelným výmenníkom, v ktorom sa znižuje teplota. V dôsledku toho sú tanky určitý čas v chlade, pričom sa jeho dĺžka môže meniť podľa uváženia tímu enológov a v prípade potreby. Táto predfermentačná macerácia umožňuje extrakciu všetkých aróm vyskytujúcich sa v hrozne do vodného roztoku a ustálenie farby.

Po procese studenej macerácie sa biele hrozno vylisuje a vzniknutý mušt sa nechá ležať, až kým sa nedosiahne primerané zakalenie 400 – 800 NTU. Po začatí kvasenia sa rôzny podiel muštu premiestni do nepoužitých francúzskych sudov z dubového dreva, v ktorých štyri až šesť mesiacov kvasí a vyzrieva na kaloch. Pri alkoholovom kvasení bielych a červených vín sa používajú prírodné aj vybrané kvasnice. Biele vína kvasia pri nízkych teplotách: minimálne 15 °C, maximálne 26 °C. Zohľadňuje sa aj podiel muštu, ktorý kvasí v sudoch. Červené vína kvasia pri teplote minimálne 15 °C a maximálne 30 °C. Čas plnenia tankov a macerácie sa líši na základe technického posúdenia tímom enológov, ale pohybuje sa od 7 do 28 dní.

Červené vína sa stáčajú ručne. Hroznové výlisky sa dostávajú do pneumatického lisu pôsobením zemskej príťažlivosti, bez použitia čerpadiel, a do degustácie sú premiestnené do použitých sudov. Po získaní všetkých druhov vína, tak samotokov, ako aj lisovaných vín, a po skončení jablčno-mliečneho kvasenia výbor enológov ochutnáva všetky vína a pripravuje rôzne zmesi. Následne vyzrievajú vo francúzskych dubových sudoch.

Tieto vína pred umiestnením na trh rôzne dlho vyzrievajú vo fľašiach.

b) Maximálne výnosy

Odroda Viognier

11 500 kg hrozna na hektár

75 hektolitrov vína na hektár

Odroda Syrah

9 250 kg hrozna na hektár

60 hektolitrov vína na hektár

Odroda Merlot

8 500 kg hrozna na hektár

55 hektolitrov vína na hektár

Odroda Cabernet Sauvignon

8 500 kg hrozna na hektár

55 hektolitrov vína na hektár

Odroda Cabernet Franc

11 500 kg hrozna na hektár

75 hektolitrov vína na hektár

Odroda Petit Verdot

14 600 kg hrozna na hektár

95 hektolitrov vína na hektár

6. Vymedzená zemepisná oblasť

Zemepisná oblasť sa rozprestiera na katastrálnej parcele 448 v zóne 9 obce Retuerta del Bullaque, ktorá sa nachádza v provincii Ciudad Real. Má rozlohu 1 521 hektárov.

7. Hlavné odrody viniča

Cabernet Sauvignon

Syrah

Viognier

8. Opis súvislostí

Životné prostredie (prírodné a ľudské faktory)

a) Vallegarcía je názov údolia s osobitným geologickým podložím známym ako Raña del Fresno, ktoré sa vyznačuje špecifickými pôdnymi formáciami. Hrozno pestované v tejto oblasti si preto zachováva viacero jedinečných vlastností (výraznú intenzitu, aromatickú kvalitu a pretrvávajúcu dochuť). Navyše majú pôdy v oblasti Vallegarcía v porovnaní s oblasťami s podobným podnebím neobyčajne vysokú kyslosť a nízku hodnotu pH. Vinohrad Vallegarcía je vysadený na pôdach, ktorých edafická klasifikácia je jedinečná v porovnaní s inými vinohradmi v Kastílii-La Mancha. Vo výskumnom projekte Univerzity Kastílie-La Mancha (UCLM) s názvom Vinohradnícke pôdy v Kastílii – La Mancha: vplyv na zloženie hrozna boli profily skúmané v údolí Vallegarcía klasifikované podľa Taxonómie pôdy (Soil Taxonomy, Soil Survey Staff., 2006) ako Typic Palexerult, pričom pre pôdy raña je charakteristická trieda Ultisol (Vidal a kol., 2004). Z vinohradníckych pôd, ktoré boli predmetom výskumného projektu, patria do uvedenej triedy iba tri profily pôdy v údolí Vallegarcía. Podľa klasifikačného systému FAO (2007) boli profily P1, P2 a P3 – tri profily analyzované v správe UCLM – klasifikované ako kutanický alisol (ferrický, chromický), kutanický alisol (ferrický, skeletický) a kutanický alisol (ferrický, skeletický). Okrem toho sa vysoká kyslosť pôd odzrkadľuje v hodnote pH vín a ich vyváženosti na podnebí. Nízky obsah vápnika a vysoký obsah oxidu kremičitého, železa a hliníka nie sú pre vinohradnícke pôdy v Kastílii-La Mancha vôbec typické. Zaujímavé je porovnať tieto množstvá s vápencovými pôdami v rovnakej oblasti, na ktorých sa zvyčajne pestuje vinič. Podľa údajov v štúdii autorov Amorós a kol. (2012b) sa obsah vápnika v pôde v údolí Vallegarcía výrazne líši od množstva, ktoré sa nachádza vo vrstvách ornice vápencových pôd (10,4 g∙kg-1 oproti 230 g∙kg-1). Naopak množstvá kremíka (345,9 g∙kg-1) a železa (26,5 g∙kg-1) sú podstatne vyššie v pôdach vo vymedzenej oblasti v porovnaní s vinohradníckymi vápencovými pôdami v Kastílii-La Mancha (127,5 a 16,65 g∙ kg-1). Množstvo hliníka vyskytujúceho sa v ornici vápencovej pôdy je okolo 33,4 g∙ kg-1, zatiaľ čo v pôde v údolí Vallegarcía je toto množstvo 57,8 g∙kg-1. Nízky obsah vápnika v pôde dodáva vínam z údolia Vallegarcía osobitný charakter, ktorým sa odlišujú od ostatných vín v Kastílii-La Mancha. Za zmienku stojí aj vysoké priemerné množstvo prvkov klasifikovaných ako prvky vzácnych zemín (cér, lantán a neodým) v pôde údolia Vallegarcía (cér 83,5, lantán 44,5 a neodým 36,5 mg∙kg-1) v porovnaní s priemernými množstvami na úrovni regiónu (cér 57,7, lantán 23,5 a neodým 21,6 mg∙kg-1) a celosvetovo (cér 55, lantán 35,5 a neodýn 30,5 mg∙kg-1). Vo všeobecnosti je množstvo týchto prvkov vyššie v kyslých pôdach než vo vápencových pôdach (Amorós a kol., 2012a).

b) Vplyv rieky Bullaque a jej prítokov obklopujúcich vymedzenú oblasť, ako aj sviežosť údolí a ochrana pred severným vetrom, ktorú poskytujú kopce, vytvárajú v okolí vinohradu mikroklímu, ktorá zmierňuje extrémne podmienky tak v zime, ako aj v lete. Táto situácia umožňuje správne dozrievanie hrozna.

c) Veľké teplotné rozdiely medzi dňom a nocou spôsobené nadmorskou výškou, v ktorej údolie Vallegarcía leží, v kombinácii s vysokým úhrnom zrážok v tejto oblasti oproti iným častiam regiónu prispievajú k excelentnej štruktúre trieslovín v hrozne, vďaka čomu sú tieto vína vhodnejšie na zrenie v sudoch a fľašiach.

Opis vína

Pre vína Vallegarcía je charakteristická guľatosť a zaoblenosť. Vyznačujú sa takisto excelentnou štruktúrou trieslovín, vďaka ktorej majú výnimočnú schopnosť rozvíjať sa a uchovať si čerstvosť. Hodnoty polyfenolov v nich môžu presiahnuť 50 meq/l a intenzita farby môže byť viac ako 12 AU.

Intenzitu a aromatickú kvalitu vín vytvárajú stredomorské kroviny (devätorník, vres) a balzamické arómy (tymian, rozmarín, levanduľa), ako aj veľké množstvo minerálov (čierna bridlica, kremenec). Zanechávajú horkú dochuť v zadnej časti hrdla, ktorá predlžuje chuť vína.

Súvislosť

Vysoká kyslosť a nízka hodnota pH pôd vo vymedzenej oblasti sú takisto neobvyklé. Táto kombinácia spôsobuje horkú dochuť vína v zadnej časti hrdla, ktorá predlžuje chuť vína.

Sviežosť údolí a ochrana pred severným vetrom, ktorú poskytujú kopce, majú zmierňujúci účinok a prispievajú ku guľatosti a k zaoblenosti vín. Veľké teplotné rozdiely medzi dňom a nocou spôsobené nadmorskou výškou vymedzenej oblasti v kombinácii s vysokým úhrnom zrážok prispievajú k excelentnej štruktúre trieslovín v hrozne, vďaka čomu môžu hodnoty polyfenolov presiahnuť 50 meq/l a intenzita farby môže byť viac ako 12 AU.

Hoci sa vymedzená oblasť nachádza uprostred oblasti CHZO Castilla, jej ráz sa výrazne líši od susednej vymedzenej oblasti na základe týchto aspektov:

Prírodné faktory

Pre geologické podložie Raña je typická vysoká kyslosť a nízka hodnota pH, ako aj sviežosť údolí, vysoký úhrn zrážok a ochrana pred severným vetrom, ktorú poskytujú kopce, pričom vzniká mikroklíma, ktorá sa výrazne líši od susednej oblasti.

Vďaka značne rozdielnym hodnotám pH ornice a podornice, s maximálnym rozdielom 4,1 bodu v profile 2 (pH = 8,9 v Ap a pH = 4,8 v Btg1), nízkemu obsahu vápnika, vysokému obsahu oxidu kremičitého, železa a hliníka, ako aj výskytu veľkého množstva prvkov vzácnych zemín sa Vallegarcía vyčleňuje od zvyšku Kastílie-La Mancha.

Ľudské faktory

Najzjavnejšie rozdiely v metódach výroby vín Vallegarcía a vín zo susedných oblastí, ktoré patria do CHZO Castilla, sú:

CHZO Castilla Vallegarcía Rozdiely Biele vína ≥ 9 % obj. ≥ 12 % obj. vyšší obsah alkoholu Červené vína ≥ 10 % obj. ≥ 12 % obj. vyšší obsah alkoholu Červené vína ≤ 18 meq/l ≤ 20 meq/l vyšší obsah prchavých kyselín Biele vína ≤ 16 000 kg/ha ≤ 11 500 kg/ha nižšia produkcia na hektár Červené vína ≤ 16 000 kg/ha ≤ 14 600 kg/ha nižšia produkcia na hektár > 50 meq/l viac polyfenolov > 12 AU silnejšia farba

Oblasť bola vymedzená na základe jej prostredia (geologické podložie Raña s vysokou kyslosťou a nízkou hodnotou pH, ako aj ochrana, ktorú poskytujú kopce). V oblasti je len jeden vinársky podnik s výrobou vína, ktorý vlastní žiadateľ.

Treba poznamenať, že vymedzená oblasť sa rozprestiera na území 1 521 hektárov, na ktorom nie je vysadený iný vinič ani sa tu nenachádza iný vinársky podnik okrem viniča a podniku, ktoré vlastní žiadateľ.

Okrem toho môžu registrovaný názov používať iní výrobcovia, ak vo vymedzenej zemepisnej oblasti v budúcnosti založia podnik a splnia podmienky stanovené v špecifikácii. Ide o absolútne pravdepodobný scenár, keďže vymedzená oblasť sa rozprestiera na 1 521 hektároch, takže je v nej dostatok miesta pre viac vinárskych podnikov.

9. Ďalšie základné podmienky

Právny rámec:

vnútroštátne právne predpisy

Druh ďalšej podmienky:

balenie vo vymedzenej zemepisnej oblasti

Opis podmienky:

Vína sa musia fľašovať vo výrobnej oblasti, pretože výrobný proces sa v každom prípade končí druhým obdobím vyzrievania vo fľaši. Počas tohto obdobia nastáva proces redukcie, ktorým sa zvyšuje kvalita vín a zlepšuje ich chuť. Sú pripravené na konzumáciu, keď získajú organoleptické vlastnosti stanovené pre každý typ vína v špecifikácii.

Odkaz na špecifikáciu výrobku

http://pagina.jccm.es/agricul/paginas/comercial-industrial/consejos_new/pliegos/Pliego_Condiciones_Vallegarcia_20180719.pdf